大雨行
作者：杜牧
朝代：唐

paragraphs: 東垠黑風駕海水，海底卷上天中央。
三吳六月忽悽慘，晚後點滴來蒼茫。
錚棧雷車軸轍壯，矯躩蛟龍爪尾長。
神鞭鬼馭載陰帝，來往噴灑何顚狂。
四面崩騰玉京仗，萬里橫互羽林槍。
雲纏風束亂敲磕，黃帝未勝蚩尤強。
百川氣勢苦豪俊，坤關密鏁愁開張。
太和六年亦如此，我時壯氣神洋洋。
東樓聳首看不足，恨無羽翼高飛翔。
盡召邑中豪健者，闊展朱盤開酒場。
奔觥槌鼓助聲勢，眼底不顧纖腰娘。
今年闒茸鬢已白，奇遊壯觀唯深藏。
景物不盡人自老，誰知前事堪悲傷。